เร่งปลดบัญชีดำไทย
กิตติรัตน์ระบุกำลังแก้กม.ฟอกเงิน‘เฉลิม’ส่งกฎหมายก่อการร้ายแล้ว
18 พ.ค. 2555

กิตติรัตน์ระบุกำลังแก้กม.ฟอกเงิน‘เฉลิม’ส่งกฎหมายก่อการร้ายแล้ว
รัฐบาลเดินหน้าเร่งแก้กฎหมายฟอกเงิน กฎหมายการก่อการร้าย หวังต่างชาติถอนแบล็กลิสต์เมืองไทย
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า รัฐบาลตระหนักและไม่ได้นิ่งนอนใจถึงปัญหาที่คณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน (FATF) จัดอันดับไทยว่ามีความเสี่ยงต่อการฟอกเงินและสนับสนุนการก่อการร้าย ขอยืนยันว่า ขณะนี้กรรมการป้องกันและปราบปรามการฟอกเงิน (ปปง.) กำลังดำเนินการเรื่องนี้อยู่ คาดว่าจะดำเนินการแล้วเสร็จภายในปีนี้ เพื่อให้ทันการประชุม FATF ที่จะมีขึ้นในเดือน ก.พ.ปีหน้า
ขณะที่ภาคีเครือข่ายเฝ้าระวังการฟอกเงิน 32 ประเทศ ทาบทามให้ประเทศไทยเข้าร่วมการเฝ้าระวังการฟอกเงิน และต้องการให้ประเทศไทยมีมาตรการสกัดการสนับสนุนทางการเงินให้กลุ่มก่อการร้ายเพิ่มความเข้มงวดในการฟอกเงิน การตรวจสอบและการอายัดทรัพย์สินให้ชัดเจน
รมว.คลัง กล่าวว่า ในเวลานี้ ร.ต.อ.เฉลิม อยู่บำรุง รองนายกรัฐมนตรี ได้นำร่างแก้ไขพระราชบัญญัติการป้องกันการฟอกเงิน และพระราชบัญญัติต่อต้านการก่อการร้าย เสนอเข้าสู่การพิจารณาของที่ประชุมคณะรัฐมนตรีแล้ว ขณะนี้อยู่ระหว่างการพิจารณาของคณะกรรมการกฤษฎีกาที่คาดว่าจะแล้วเสร็จและมีผลบังคับภายในปีนี้ 
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี ไทย กล่าวว่า การผลักดันแก้ไขกฎหมายของรัฐบาลจะส่งผลดีต่อภาพลักษณ์ระบบการเงินของประเทศ ช่วงแรกไทยจะถูกเรียกเอกสารและเสียค่าธรรมเนียมเพิ่มขึ้นในการทำธุรกรรม 
อย่างไรก็ตาม ในเวลานี้ยังไม่พบว่าการอยู่ในบัญชีดำจะส่งผลกระทบกับการทำธุรกรรมทางการเงินมากนัก 
นายเดชา ตุลานันท์ รองประธานกรรมการบริหาร ธนาคารกรุงเทพ กล่าวว่า การเร่งผลักดันให้กฎหมายฟอกเงินมีผลบังคับใช้ภายในสิ้นปีนี้ จะส่งผลต่อการตัดสินใจของ FATF ในการถอดไทยออกจากบัญชีเฝ้าระวังได้ และส่งผลให้ทั่วโลกมีความมั่นใจต่อสถาบันการเงินของไทยมากขึ้น โดยในส่วนของธนาคารกรุงเทพได้จัดทำระบบไอที เพื่อตรวจสอบเงินเข้าออกของลูกค้าว่า มีความผิดปกติหรือมีการฟอกเงินหรือไม่